
নিজের জীবনযাত্রার মানবৃদ্ধির জন্য মানুষ অর্থনৈতিক উন্নয়ন চায়। এ উন্নয়নের জন্য মানুষ নিজেই উদ্যোগ নেয়। উন্নয়নের কারিগর হিসেবে নিজেরা কাজ করে। উন্নয়নের ফসলও নিজেরা ভাগ করে নেয়। তবে অনেক সময় শ্রম ও ভোগের মধ্যে ন্যায্যতা রক্ষা হয় না। আমরা এখানে সে আলোচনায় যাচ্ছি না। এখানে অর্থনৈতিক উন্নয়নে অবদান রাখতে হলে মানুষকে কেন এবং কীভাবে ক্ষমতায়িত হয়ে দক্ষ মানবসম্পদে রূপান্তরিত হতে হয়, তা সংক্ষিপ্ত আকারে আলোচনা করছি। সেজন্য দেশের জনগোষ্ঠীর একটি অংশকে বিশেষ শিক্ষায় শিক্ষিত এবং বিশেষভাবে প্রশিক্ষিত হতে হয়। সুপরিকল্পিত উচ্চশিক্ষা ও প্রশিক্ষণই ওই জনগোষ্ঠীকে ক্ষমতায়িত করে। এই ক্ষমতায়িত জনগোষ্ঠীর বিভিন্ন প্রচেষ্টা সামগ্রিকভাবে সব খাত ও উপখাতে পৃথকভাবে উন্নয়ন নিশ্চিত করে। এসব খাত ও উপখাতের উন্নয়নের যোগফল সারা দেশের উন্নয়নের চিত্র তুলে ধরে।
উত্পাদনশীল সব কর্মকাণ্ডই অর্থনৈতিক উন্নয়নের সঙ্গে যুক্ত। উন্নয়নের কর্মকাণ্ডগুলো মানবজীবনের কোনো না কোনো অংশকে স্পর্শ করে। উল্লেখ্য, অর্থনৈতিক উন্নয়নের প্রধান উপাদান দক্ষ মানবসম্পদ। মানবসম্পদের প্রয়োজন হয় প্রতিটি খাত-উপখাতের উন্নয়নের জন্য। মানুষ মানবসম্পদ হিসেবে জন্মায় না, মেধার বিভিন্ন প্রবণতা নিয়ে জন্মায়। পরে বয়স বৃদ্ধির সঙ্গে শিক্ষা ও প্রশিক্ষণের মাধ্যমে জনসম্পদে রূপান্তরিত হয়। ক্ষমতায়িত জনগোষ্ঠী কখনো প্রত্যক্ষভাবে আবার কখনো পরোক্ষভাবে অর্থনৈতিক উন্নয়নে সাহায্য করে, যেমন— একদল শ্রমিক ইট ভাটায় ইট তৈরি করেন, পরে সেই ইট দালানকোঠা নির্মাণে ব্যবহার হয়। আর সেসব দালান বিভিন্ন কাজে ব্যবহার হতে পারে। দালানের কোনো কোনোটি তৈরি পোশাক শিল্পের কারখানা বা শ্রমিকদের বাসস্থান হিসেবে ব্যবহার হতে পারে। যে কাজেই ব্যবহার হোক, দালান বানাতে শ্রমিকের শ্রম অথবা পোশাক তৈরি করতে যে শ্রম ব্যবহার হয়, উভয় ক্ষেত্রেই শ্রমিকরা অর্থনৈতিক কর্মকাণ্ডে অবদান রাখেন। এটা প্রত্যক্ষ অবদান। যদি এমন হয়, একজন অত্যন্ত উচ্চশিক্ষিত বিজ্ঞানী, উদাহরণস্বরূপ বলা যায়, পিএইচডি ডিগ্রিধারী অতিশিক্ষিত কৃষিবিজ্ঞানী, দীর্ঘ গবেষণার মাধ্যমে বি-৫৮ প্রজাতির ধান উত্পাদনের উপায় উদ্ভাবন করলেন। সেই ধান সাধারণ মানুষের খাদ্য সহজলব্ধ করে, তাহলে তিনি অর্থনৈতিক কর্মকাণ্ডে অবদান রাখেন। এক্ষেত্রে বিজ্ঞানীর অবদান পরোক্ষ হলেও অবশ্যই অত্যন্ত মূল্যবান। এমন হাজারো উদাহরণ হতে পারে। তবে মনে রাখতে হবে যে, পরোক্ষ অবদান প্রত্যক্ষ অবদানের চেয়ে কম মূল্যবান নয়।
উচ্চশিক্ষা ও এর গুরুত্ব: ইউনেস্কোর মতে, উচ্চশিক্ষা হচ্ছে সব রকমের শিক্ষা, প্রশিক্ষণ ও গবেষণা, যা যথাযথ রাষ্ট্রীয় কর্তৃপক্ষ দ্বারা উচ্চশিক্ষার জন্য স্বীকৃত বিশ্ববিদ্যালয় অথবা সমতুল্য শিক্ষাপ্রতিষ্ঠান দ্বারা পরিচালিত হয়। বাংলাদেশে প্রাথমিক, মাধ্যমিক, উচ্চ মাধ্যমিক অথবা সমতুল্য যেমন— মাদ্রাসা, কারিগরি শিক্ষা, বৃত্তিমূলক শিক্ষা ইত্যাদি পর্যায়ে কমপক্ষে ১২ বছর অধ্যয়ন শেষে উচ্চশিক্ষা শুরু হয়। এ নিবন্ধে এমএ অথবা এমএসসি ডিগ্রি অর্জনের পর পিএইচডি ডিগ্রি অথবা আরো উচ্চতর জ্ঞানভিত্তিক প্রশিক্ষণকে ‘অতি উচ্চশিক্ষা’ বলা হয়েছে। জাতীয় জনগোষ্ঠীর একটি ন্যূনতম অংশকে অতি উচ্চশিক্ষা দ্বারা মানবসম্পদে রূপান্তরিত হওয়া ব্যতীত কোনো দেশের পক্ষেই উচ্চমানের অর্থনৈতিক উন্নয়ন সম্ভব নয়। উন্নয়নের জন্য এই উচ্চপর্যায়ের ক্ষমতায়িত মানবসম্পদের ব্যবহার অপরিহার্য। নিম্নস্তর অর্থাত্ কেবল গ্র্যাজুয়েট লেভেলের শিক্ষার মাধ্যমে যে উত্পাদনমুখী ক্ষমতা অর্জন করা যায়, সেটি দ্বারা উন্নয়নের শিখরে ওঠা যায় না। সে ক্ষমতা দেশকে বড়জোর উন্নয়নের মাঝপথে নিতে পারে। মানবসম্পদের সুষ্ঠু ব্যবহার এবং চাহিদা ও জোগানের মধ্যে সমন্বয় করতে একটি পরিকল্পনা প্রয়োজন। প্রত্যাশিত মাত্রায় অর্থনৈতিক উন্নয়নের প্রতি লক্ষ রেখে উচ্চশিক্ষা ও অতি উচ্চশিক্ষা ব্যবস্থার প্রসার ঘটাতে হবে।
বিজ্ঞান ও প্রযুক্তি বিষয়ক উচ্চশিক্ষা একটি দেশের অর্থনৈতিক উন্নয়নের সবচেয়ে গুরুত্বপূর্ণ পূর্বশর্ত। তবে এই উচ্চশিক্ষিত জনগোষ্ঠীর উল্লেখযোগ্য অংশকে অতি উচ্চশিক্ষিত হতে হবে, যারা গবেষণার মাধ্যমে বিজ্ঞান ও প্রযুক্তিতে নতুন মাত্রা যোগ করতে পারবেন। বস্তুত, এটি সব ধরনের উন্নয়নেরই মূলশর্ত। উল্লেখ্য, শুধু শিল্প ও কৃষিক্ষেত্রেই যে উচ্চশিক্ষার বলিষ্ঠ ভূমিকা রয়েছে তা নয়, প্রযুক্তিসহ সব সেবা খাতের উন্নয়নে উচ্চ ও অতি উচ্চশিক্ষার ভূমিকা বিদ্যমান। দেশে প্রতিষ্ঠিত সব বিশ্ববিদ্যালয় এবং জাতীয় বিশ্ববিদ্যালয়ের অধীনে সরকারি ও বেসরকারি কলেজ ও বিশ্ববিদ্যালয় থেকে স্নাতক ডিগ্রি অর্জনকারী শিক্ষার্থীরা অর্থনৈতিক উন্নয়নের মূল চালিকাশক্তি হিসেবে ভূমিকা রাখতে পারেন। উন্নত ও বিশ্বমানের বিশ্ববিদ্যালয় থেকে সঠিক শিক্ষালাভের মাধ্যমে শিক্ষার্থীরা প্রয়োজনীয় জ্ঞান, নেতৃত্ব, দক্ষতা, কলাকৌশল উদ্ভাবন, পরিবর্তন ইত্যাদির সমন্বয়ে উন্নয়নের গতিকে ত্বরান্বিত করতে পারেন। শিক্ষার মান যত ভালো হবে কর্মক্ষেত্রে গ্র্যাজুয়েটদের কাজের অবদানও তত সমৃদ্ধ হবে। সর্বোচ্চ মানের শিক্ষা প্রদানের মাধ্যমে নিজ নিজ কর্মক্ষেত্রে নেতৃত্বদানের মতো যোগ্যতাসম্পন্ন মানবসম্পদ তৈরি করতেই বিশ্ববিদ্যালয়সহ উচ্চশিক্ষা প্রতিষ্ঠান ও প্রশিক্ষণকেন্দ্র সৃষ্টি হয়েছে। তবে শুধু গ্র্যাজুয়েটদের গুণগত মানই অর্থনৈতিক প্রবৃদ্ধি ও উন্নয়নের জন্য যথেষ্ট নয়, একই সঙ্গে যোগ্যতাসম্পন্ন গ্র্যাজুয়েটদের সংখ্যাটাও গুরুত্বপূর্ণ। অর্থনৈতিক উন্নয়নে অবদান রাখে এমন সব খাত-উপখাতের চাহিদার সঙ্গে বিশ্ববিদ্যালয় থেকে পাসকৃত যোগ্যতাসম্পন্ন গ্র্যাজুয়েটদের সংখ্যা সামঞ্জস্যপূর্ণ হতে হবে। বিশ্ববিদ্যালয় ও উচ্চশিক্ষা কেন্দ্রগুলোকে সব বিষয়ে প্রয়োজনীয় জ্ঞান, প্রশিক্ষণ ও গুণাবলিসম্পন্ন দক্ষ মানবসম্পদরূপে গড়ে তোলার ক্ষমতা অর্জন করতে হবে। বিভিন্ন পেশাজীবীর অবদানের মাধ্যমেই অর্থনৈতিক অগ্রগতি সাধিত হয়। জ্ঞানবৃদ্ধি ও উদ্ভাবনী শক্তির ক্রমবিকাশ উন্নয়নের চাবিকাঠি। এর মাঝেই অতি উচ্চশিক্ষার গুরুত্ব নিহিত।
উচ্চশিক্ষা ও মানবসম্পদ পরিকল্পনা: বাংলাদেশের উচ্চ ও উচ্চতর শিক্ষা ব্যবস্থা কোনো সুনির্দিষ্ট জাতীয় পরিকল্পনানুসারে জনবল সরবরাহ করতে পারে না। জোগান হলো উত্পাদকের উত্পাদন ক্ষমতার একটি সূচক। বিভিন্ন ক্ষেত্রে চাকরিদাতারা যেসব গুণাবলিসম্পন্ন দক্ষ জনবল অন্বেষণ করেন, বিশ্ববিদ্যালয়গুলো ঠিক সে ধরনের গুণাবলিসম্পন্ন জনবল জোগান দিতে পারে না। জাতীয় পর্যায়ে জনশক্তি পরিকল্পনার অভাব বা ঘাটতির কারণেই এমনটি ঘটে। আমাদের জাতীয় পঞ্চবার্ষিকী পরিকল্পনা মূলত শিল্প, কৃষি, বিদ্যুত্-গ্যাস খাতে উন্নয়ন, যাতায়াত ব্যবস্থা ও শিক্ষার উন্নয়ন এবং অর্থনৈতিক, সামাজিক ও সাংস্কৃতিক উন্নয়নের লক্ষ্যমাত্রা ও কর্মপন্থা নির্ধারণ করে। বাংলাদেশে পৃথক কোনো দক্ষ জনশক্তি বৃদ্ধির পরিকল্পনা বিশ্ববিদ্যালয়ের কাছে থাকে না। তাই পঞ্চবার্ষিকী পরিকল্পনায় জনশক্তিবিষয়ক একটি পৃথক অধ্যায় সংযুক্ত হওয়া জরুরি। পঞ্চবার্ষিকী পরিকল্পনা বাস্তবায়নের জন্য কোন কোন খাতে কতসংখ্যক এবং কী ধরনের দক্ষ জনবল থাকা প্রয়োজন, তার একটি হিসাব থাকা আবশ্যক। এর ফলে কম্পিউটার বিশেষজ্ঞ, প্রকৌশলী, প্রযুক্তিবিদ, পদার্থ বিজ্ঞানী, ডাক্তার ও চিকিত্সা বিজ্ঞানী, বায়োটেকনোলজিস্ট, কৃষি বিজ্ঞানী, অর্থনীতিবিদ, গবেষক, ব্যবস্থাপনাবিদ, শিক্ষক ইত্যাদি মানবসম্পদ তৈরিতে কতগুলো সাধারণ বিশ্ববিদ্যালয়, ইঞ্জিনিয়ারিং বিশ্ববিদ্যালয়, মেডিকেল কলেজ, কৃষি বিশ্ববিদ্যালয়, নার্সিং কলেজ ইত্যাদি দরকার হবে, তারও হিসাব থাকতে হবে। বর্তমানে দেখা যাচ্ছে, আমাদের দেশের জাহাজ নির্মাণ শিল্প খুবই সম্ভাবনাময়। এখানে নির্মিত জাহাজের রফতানি ক্রমেই বাড়ছে। এক্ষেত্রে সরকার প্রকৌশল ও প্রযুক্তি বিশ্ববিদ্যালয়গুলোকে আগে থেকেই অবগত করতে পারে যেন তারা প্রয়োজনীয়সংখ্যক জাহাজ নির্মাণ প্রকৌশলী ও নেভাল আর্কিটেক্ট সরবরাহের জন্য যথাযথ ব্যবস্থা নেয়। ঠিক একই রকম পদক্ষেপ নেয়া যেতে পারে বিদ্যুত্ উত্পাদন, সঞ্চালন ও সরবরাহের কথা বিবেচনা করে। এ খাতে প্রয়োজনীয় যোগ্যতাসম্পন্ন প্রকৌশলীর জোগানদানের মাধ্যমেও বিদ্যমান ঘাটতি পূরণ করা যেতে পারে। একই সঙ্গে অন্য খাতগুলোও বিবেচনার দাবি রাখে। যেমন— পদ্মা সেতুর মতো বৃহত্ প্রকল্প বাস্তবায়ন এবং বড় শহরগুলোয় উড়াল সেতুর নেটওয়ার্ক স্থাপনের প্রতি লক্ষ রেখে প্রয়োজনীয়সংখ্যক বিভিন্ন রকমের অতি উচ্চমানের প্রকৌশলী প্রশিক্ষণকেন্দ্র তৈরি করা যেতে পারে। তদুপরি, একটি টেকসই খাদ্যনিরাপত্তা কর্মসূচি বাস্তবায়নের জন্য আমাদের সব প্রচেষ্টা সফল করতে কৃষি বিশ্ববিদ্যালয় ও মৌলিক গবেষণা প্রতিষ্ঠানগুলোকে আরো উন্নত ও সমৃদ্ধ করতে হবে, যেন তারা প্রয়োজনীয়সংখ্যক কৃষিবিজ্ঞানী সরবরাহ করতে সক্ষম হয়। এ ধরনের জনশক্তি পরিকল্পনা থেকে ভবিষ্যতে কোন খাতে কতসংখ্যক বিজ্ঞানীর প্রয়োজন হবে, তার একটি স্বচ্ছ ধারণা পাওয়া যাবে। অনুরূপভাবে, স্বাস্থ্য খাতের বিভিন্ন ক্ষেত্রে চিকিত্সকের চাহিদা কত জন হতে পারে, তা নির্ধারণ করা যাবে। এছাড়া অর্থনৈতিক উন্নয়নের সব কয়টি ক্ষেত্রে কী ধরনের জনবল প্রয়োজন, তা নির্ধারণ করা আবশ্যক। এরপর বিভিন্ন উচ্চশিক্ষাকেন্দ্র যেমন— সাধারণ বিশ্ববিদ্যালয়, কৃষি বিশ্ববিদ্যালয়, মেডিকেল কলেজ, প্রকৌশল বিশ্ববিদ্যালয়, বিজ্ঞান ও প্রযুক্তি বিশ্ববিদ্যালয়সহ কারিগরি শিক্ষা ও প্রশিক্ষণ কেন্দ্র এবং কলেজগুলো তাদের ধারণক্ষমতা ও সীমিত সম্পদ অনুযায়ী কী পরিমাণ শিক্ষার্থীকে প্রয়োজনীয় মানসম্মত শিক্ষা প্রদান করতে পারবে, সে সম্পর্কে আগে থেকে অবগত হওয়া প্রয়োজন। এই বিশ্ববিদ্যালয় ও শিক্ষাপ্রতিষ্ঠানগুলো জাতীয় জনসম্পদের প্রতি নজর রেখে প্রয়োজনীয়সংখ্যক যোগ্যতাসম্পন্ন গ্র্যাজুয়েট সরবরাহ করবে। এর ব্যতিক্রম হলে বিশ্ববিদ্যালয়গুলোর ভারসাম্যহীন অবস্থা রোধ সম্ভব নয়। এ ধরনের জনশক্তি পরিকল্পনার অনুপস্থিতি বা ঘাটতি প্রায়ই মানবসম্পদের চাহিদা ও সরবরাহের মধ্যে অসামঞ্জস্য সৃষ্টির মাধ্যমে অর্থনৈতিক উন্নয়নের অন্তরায় হিসেবে কাজ করে।
শিক্ষা ব্যবস্থা পুনর্গঠনের প্রয়োজনীয়তা: বর্তমানে বাংলাদেশে ৩৮টি সরকারি বিশ্ববিদ্যালয় ও ৭৯টি বেসরকারি বিশ্ববিদ্যালয় রয়েছে। এ বিশ্ববিদ্যালয়গুলো অর্থনৈতিক কর্মকাণ্ড পরিচালনার জন্য দক্ষ জনবল সরবরাহ করে। বেসরকারি বিশ্ববিদ্যালয় প্রতিষ্ঠা লাভের আগ পর্যন্ত শুধু সরকারি বিশ্ববিদ্যালয়গুলো ছিল উচ্চদক্ষতাসম্পন্ন জনবল সরবরাহের প্রধান উত্স। কিন্তু বর্তমানে এ অবস্থার পরিবর্তন ঘটেছে। কয়েকটি উন্নত মানের বেসরকারি বিশ্ববিদ্যালয় থেকে পাসকৃত শিক্ষার্থীরা এখন সরকারি বিশ্ববিদ্যালয়গুলোর গ্র্যাজুয়েটদের সঙ্গে ভালো প্রতিযোগিতা করতে সক্ষম হচ্ছেন। কিন্তু চাহিদা ও জোগানের মধ্যে ভারসাম্যহীনতা এখনো বিরাজমান। ফলে বিশ্ববিদ্যালয়গুলো বাজারের চাহিদা অনুযায়ী দক্ষ জনবল সরবরাহ করতে পারে না। এর কারণ, জাতীয় পরিকল্পনা কমিশন, বিশ্ববিদ্যালয় মঞ্জুরি কমিশন ও বিশ্ববিদ্যালয়গুলোর মধ্যে আন্তঃসম্পর্ক বা মেলবন্ধনের অভাব। ফলে বাংলাদেশের উচ্চশিক্ষা ব্যবস্থায় ভারসাম্যহীন উন্নয়ন স্পষ্টভাবে পরিলক্ষিত হয়। তদুপরি, অধিকাংশ ক্ষেত্রে শিক্ষার মান আশানুরূপ নয়। শিক্ষিত গ্র্যাজুয়েটদের অভাব নেই আমাদের দেশে। কিন্তু এদের মধ্যে বেশির ভাগই চাকরিদাতাদের প্রয়োজন পূরণে সমর্থ হয় না। উপরের আলোচনা থেকে বলা যায় যে, উচ্চশিক্ষা প্রদানকারী প্রতিষ্ঠানগুলোকে জনশক্তি পরিকল্পনার সঙ্গে সঙ্গতিপূর্ণ মানসম্মত শিক্ষা ও প্রশিক্ষণ প্রদান করতে হবে। উল্লেখ্য, উচ্চশিক্ষা আমাদের সামগ্রিক শিক্ষা ব্যবস্থার চারটি প্রধান ধাপের মধ্যে অন্যতম। অন্য তিনটি হচ্ছে— প্রাথমিক, মাধ্যমিক ও উচ্চ মাধ্যমিক শিক্ষা। প্রাথমিক, মাধ্যমিক ও উচ্চ মাধ্যমিক শিক্ষা ব্যবস্থাকে এড়িয়ে উচ্চশিক্ষা ব্যবস্থা নিয়ে আলোচনা করা সম্ভব নয়। কারণ শিক্ষা ব্যবস্থার চারটি ধাপই পরস্পরের সঙ্গে সম্পর্কিত। প্রাথমিক, মাধ্যমিক ও উচ্চ মাধ্যমিক শিক্ষাই উচ্চশিক্ষার ভিত্তি গড়ে তোলে। অন্যদিকে প্রাথমিক থেকে উচ্চ মাধ্যমিক পর্যায়ে শিক্ষার্থীরা কী রকম শিক্ষা লাভ করবে, তা তাদের শিক্ষকদের প্রাপ্ত উচ্চশিক্ষার মানের ওপর নির্ভর করে। যদি প্রাথমিক ও মাধ্যমিক পর্যায়ের শিক্ষকরা সুশিক্ষিত ও যথাযথ প্রশিক্ষিত না হন, তাহলে অধিকাংশ শিক্ষার্থী, বিশেষ করে প্রাথমিক স্তরের শিশু শিক্ষার্থীদের যথাযথ শিক্ষা গ্রহণ ব্যাহত হয়। ফলে এই শিশু শিক্ষার্থীদের প্রাথমিক শিক্ষার ভিত্তি রয়ে যায় দুর্বল। এছাড়া আরো কিছু ঘাটতি আছে, যা প্রাথমিক শিক্ষা ব্যবস্থার মান হ্রাস করে। অপর্যাপ্ত শ্রেণীকক্ষ ও বসার জায়গা, পাঠ্যপুস্তকসহ অন্যান্য শিক্ষা উপকরণের অপ্রতুলতা, প্রয়োজনের তুলনায় কম শিক্ষক বা শিক্ষকদের সাময়িক অনুপস্থিতি, শিক্ষার্থীদের অনিয়মিত উপস্থিতি ইত্যাদি কারণে প্রায়ই শিক্ষকরা নির্দিষ্ট সময়ে নির্ধারিত সিলেবাস শেষ করতে পারেন না। ফলে দেখা যায়, নিজ নিজ বিদ্যালয়ের পরীক্ষায় পাস এবং পাঁচ বছর প্রাথমিক বিদ্যালয়ে থাকা সত্ত্বেও শিক্ষার্থীদের অনেকেই মাধ্যমিক বিদ্যালয়ে ভর্তি হওয়ার জন্য যথেষ্ট প্রস্তুত থাকে না। অর্থাত্ তাদের শিক্ষার মান বেশ দুর্বলই থেকে যায়। তাই তাদেরকে যখন মাধ্যমিক পর্যায়ে টেনে উঠিয়ে দেয়া হয়, তখনো তারা অপর্যাপ্ত জ্ঞান ও দুর্বল ভিত্তির বোঝা বয়ে বেড়ায়। প্রাথমিক বিদ্যালয়ের মতো অনেক মাধ্যমিক বিদ্যালয়েও যোগ্যতাসম্পন্ন শিক্ষকের অভাব রয়েছে। তার ওপর যতটুকু আছে, সেটাও প্রয়োজনের তুলনায় খুব কম। প্রাথমিক পর্যায় থেকে উঠে আসা অপেক্ষাকৃত দুর্বল শিক্ষার্থীরা তাই মাধ্যমিক স্তরে অর্থাত্ হাই স্কুলে এসেও দুর্বলই থেকে যায়। অল্পসংখ্যক ব্যতীত অধিকাংশ দুর্বল শিক্ষার্থীই কোনো রকমে পাস করে উচ্চ মাধ্যমিক পর্যায়ে কলেজে ওঠে ও পরে বিশ্ববিদ্যালয় থেকে ডিগ্রি নেয়। তবে এ কথাও বলা যায় যে, সব স্কুল, কলেজ বা বিশ্ববিদ্যালয় (সরকারি ও বেসরকারি উভয়ই) কিন্তু নিম্নমানের শিক্ষা প্রদান করে না। বাংলাদেশে খুব উন্নত মানের স্কুল, কলেজ ও বিশ্ববিদ্যালয় আছে, যেখান থেকে পাসকৃত শিক্ষার্থীরা তাদের মেধার প্রমাণ রেখেই চাকরি বাজারে ও স্ব স্ব কর্মক্ষেত্রে নিজেদের অবস্থান সুসংহত করেছে। প্রতিভাবান ও মেধাবী গ্র্যাজুয়েটরা অল্প সময়ের মধ্যেই আকর্ষণীয় বেতনে বেশ ভালো চাকরি পেতে সক্ষম হন। আবার কোনো কোনো গ্র্যাজুয়েট উদ্যোক্তা হিসেবে সাফল্য অর্জন করেন। এ কথা সত্য, প্রতিভাবান ও মেধাসম্পন্ন গ্র্যাজুয়েটরাই পারেন অর্থনৈতিক উন্নয়নের ধারা ত্বরান্বিত করায় গুরুত্বপূর্ণ অবদান রাখতে। এর অর্থ মানসম্মত উচ্চশিক্ষা ব্যতীত অর্থনৈতিক উন্নতি অর্জন করা দুরূহ। দেশ অর্থনৈতিকভাবে যত এগিয়ে যাবে, উচ্চ ও উচ্চতর শিক্ষার চাহিদা তত বাড়তে থাকবে। এ কারণেই অতীতের যে কোনো সময় থেকে বর্তমানে উচ্চতর শিক্ষার প্রতি অধিক গুরুত্ব দেয়া আবশ্যক। অতীতের নীতি পরিবর্তন করে সরকারের উচিত নানা প্রণোদনা ও পদক্ষেপের মাধ্যমে বেসরকারি উদ্যোক্তাদের উচ্চশিক্ষা খাতে বিনিয়োগ বৃদ্ধি এবং উন্নত মানের বেসরকারি বিশ্ববিদ্যালয়সহ উচ্চশিক্ষা ও প্রশিক্ষণকেন্দ্র প্রতিষ্ঠায় উত্সাহিত করা।
বেসরকারি বিশ্ববিদ্যালয় ও শিক্ষার মানোন্নয়ন: উল্লিখিত পরিস্থিতির আলোকে উদ্ভূত গুরুত্বপূর্ণ প্রশ্নটি হচ্ছে, উচ্চশিক্ষার মানোন্নয়ন করা সম্ভব কী উপায়ে? এখানে বেসরকারি বিশ্ববিদ্যালয়ের ক্ষেত্রে মানোন্নয়নে সাহায্য করবে এমন বিষয়গুলোর ওপর আলোকপাত করা হয়েছে। বলে রাখা দরকার, সরকারি বিশ্ববিদ্যালয় ও জাতীয় বিশ্ববিদ্যালয়ের অধীনে কলেজগুলো কর্তৃক প্রদত্ত শিক্ষা ব্যবস্থারও মানোন্নয়ন নিশ্চিত করতে হবে। বাংলাদেশে বিভিন্ন পদ্ধতিতে উচ্চশিক্ষা প্রদানের কাজটি করে মূলত ডিগ্রি কলেজ, বিশ্ববিদ্যালয়, সরকারি ও বেসরকারি বিশ্ববিদ্যালয় এবং সরকার কর্তৃক স্বীকৃত বিভিন্ন কারিগরি শিক্ষাপ্রতিষ্ঠান ও প্রশিক্ষণকেন্দ্রগুলো। উচ্চশিক্ষা লাভের আশায় শিক্ষার্থীরা এসব শিক্ষাপ্রতিষ্ঠান ও প্রশিক্ষণকেন্দ্রে ভর্তি হন। সাধারণত সুপ্রতিষ্ঠিত বিশ্ববিদ্যালয় বলতে এমন একটি গবেষণাকেন্দ্রিক বিশ্ববিদ্যালয়কে বোঝানো হয়, যেখানে একই প্রাতিষ্ঠানিক অবকাঠামোতে অন্তত তিনটি প্রধান কার্যক্রম অন্তর্ভুক্ত থাকবে, যেমন— শিক্ষাদান-গ্রহণ, গবেষণা ও জনসেবা। প্রাথমিক পর্যায়ে একটি বিশ্ববিদ্যালয় মূলত শিক্ষাদান ও শিক্ষা গ্রহণের কেন্দ্র হিসেবেই কর্মরত থাকে। শিক্ষাদানে দক্ষতার পরিচয় দেয়ার পাশাপাশি একটি বিশ্ববিদ্যালয় গবেষণাকর্মকে দ্বিতীয় প্রধান কার্যক্রম হিসেবে অন্তর্ভুক্ত করে। গবেষণাকর্মের মাধ্যমে জ্ঞানের বিকাশ উচ্চশিক্ষার সব পদ্ধতির জন্যই গুরুত্বপূর্ণ একটি বিষয়। বাংলাদেশে এখনো গবেষণাভিত্তিক বেসরকারি বিশ্ববিদ্যালয় গড়ে ওঠেনি। এ দেশে বিদ্যমান ৭৯টি বেসরকারি বিশ্ববিদ্যালয়ের মধ্যে প্রায় ৬০টি আন্তর্জাতিক মানের শিক্ষা প্রদানে ব্যর্থ। শিক্ষার্থীদের প্রত্যাশা পূরণ ও দেশীয় উন্নয়নের জন্য এসব বিশ্ববিদ্যালয় আইনগত ও নৈতিকভাবে মানসম্মত শিক্ষা প্রদান করতে প্রতিজ্ঞাবদ্ধ। মানসম্মত উচ্চশিক্ষা প্রদানের জন্য একটি বিশ্ববিদ্যালয়ের নিম্নলিখিত শর্তগুলো পূরণ করা আবশ্যক—
১. একাডেমিক ডিগ্রি প্রোগ্রামগুলোকে এমনভাবে সাজাতে ও এমন সব কোর্স চালু করতে হবে যেন তা আন্তর্জাতিক মানদণ্ডে গ্রহণযোগ্য এবং বাংলাদেশের আর্থসামাজিক প্রেক্ষাপটের সঙ্গে সঙ্গতিপূর্ণ হয়। মানসম্মত শিক্ষাগ্রহণের মাধ্যমে সফলভাবে একাডেমিক প্রোগ্রামে উত্তীর্ণ হওয়ার পর শিক্ষার্থীরা যেন দেশ ও বিদেশের কর্মক্ষেত্রে যোগদান করতে পারেন। বৈশ্বিক সুনাম অর্জনের জন্য একটি বিশ্ববিদ্যালয়কে অবশ্যই তার গ্র্যাজুয়েটদের মধ্যে আন্তর্জাতিক চাকরিবাজার ও কর্মপরিবেশে প্রতিযোগিতা করার মতো সক্ষমতা অর্জন করতে হবে। আর এজন্য প্রয়োজন উচ্চমানের উচ্চশিক্ষা ব্যবস্থার বিপুল উন্নতি সাধন।
২. এমন দক্ষ ও উচ্চযোগ্যতাসম্পন্ন অধ্যাপক ও অভিজ্ঞ গবেষক নিয়োগ করতে হবে, যারা সুষ্ঠুভাবে গবেষণা কার্যক্রম ও ডিগ্রি প্রোগ্রামের অন্তর্ভুক্ত কোর্সগুলো পরিচালনা করতে পারেন। আন্তর্জাতিক খ্যাতিসম্পন্ন অধ্যাপকদের পাশাপাশি পর্যাপ্তসংখ্যক সহযোগী অধ্যাপক, সহকারী অধ্যাপক ও প্রভাষক নিয়োগ করা প্রয়োজন। এছাড়া শিক্ষক ও শিক্ষার্থীদের সংখ্যার মধ্যে আন্তর্জাতিকভাবে গ্রহণযোগ্য একটি আনুপাতিক হার বজায় রাখতে হবে।
৩. এমন প্রতিভাবান ও সম্ভাবনাময় শিক্ষার্থীদের ভর্তি করতে হবে, যারা মেধার স্বাক্ষর রেখে একাডেমিক ক্ষেত্রে সাফল্যের পরিচয় দিয়েছেন, যাদের মধ্যে নেতৃত্বের গুণাবলি বিদ্যমান এবং যেসব শিক্ষার্থীর সম্পূর্ণভাবে একাডেমিক প্রোগ্রামটি সফলভাবে শেষ করার যোগ্যতা আছে।
৪. শিক্ষার একটি পূর্ণাঙ্গ পরিবেশ সৃষ্টি করতে প্রয়োজনীয় অবকাঠামোগত সুবিধা নিশ্চিত করতে হবে। যেমন— সুপরিকল্পিত ভবন ও ক্যাম্পাস, কম্পিউটার টার্মিনাল, মাল্টিমিডিয়া প্রজেক্টর, পাওয়ারপয়েন্টসহ সব ধরনের আধুনিক সুযোগ-সুবিধাসংবলিত শ্রেণীকক্ষ, আধুনিক সম্পূর্ণ ডিজিটাল লাইব্রেরি, বিজ্ঞানভিত্তিক প্রতিটি বিষয়ের জন্য পৃথক সুসজ্জিত ও উন্নত ল্যাবরেটরি, অডিটোরিয়াম, ক্যাফেটেরিয়া, শিক্ষক-শিক্ষার্থীদের জন্য বিনোদনকেন্দ্র, খেলার মাঠ ইত্যাদি।
৫. সব শিক্ষকের জন্য গবেষণা ও প্রকাশনা বাধ্যতামূলক করা উচিত। গবেষণাকর্মের সুবিধার্থে প্রত্যেক শিক্ষকের জন্য সর্বাধুনিক প্রযুক্তি ও প্রয়োজনীয় সফটওয়্যারসংবলিত কম্পিউটারের ব্যবস্থা থাকতে হবে।
৬. সব শিক্ষককে একটি করে শিক্ষক নির্দেশনা গাইড দিতে হবে, যার মধ্যে তাদের করণীয় ও বিধি-নিষেধ-সংক্রান্ত যাবতীয় তথ্য লিপিবদ্ধ থাকবে। শিক্ষকদের সব কার্যক্রম পর্যবেক্ষণ করার জন্য ডিন ও ডিপার্টমেন্ট প্রধানদের নিয়ে একটি মনিটরিং টিম গঠন করা প্রয়োজন। যেসব শিক্ষক নির্দেশনা অমান্য করবেন, তাদের শাস্তির ব্যবস্থা করতে হবে এবং যারা সুষ্ঠুভাবে শিক্ষাদানসহ অন্যান্য একাডেমিক কার্যক্রম পরিচালনা করবেন, তাদের পুরস্কৃত করার সুযোগ থাকতে হবে।
৭. সর্বোপরি, সর্বোন্নত ব্যবস্থাপনা-সাংস্কৃতিক চর্চাকে প্রাতিষ্ঠানিক রূপ প্রদান এবং সুশাসনের সার্বিক প্রয়োগ উল্লিখিত ছয়টি ধাপের বাস্তবায়নের জন্য অত্যন্ত গুরুত্বপূর্ণ।
পরিশিষ্ট: শিক্ষার স্তর অবশ্যই গুরুত্বপূর্ণ, তবে ততোধিক গুরুত্বপূর্ণ হচ্ছে এর মান। মানবসম্পদের একটি গুরুত্বপূর্ণ অংশের প্রয়োজনীয় মানের শিক্ষা ও প্রশিক্ষণ দ্বারা ক্ষমতায়ন ব্যতীত কোনো জাতির পক্ষেই অর্থনৈতিক সমৃদ্ধি অর্জন করা সম্ভব নয়। উচ্চ ও উচ্চতর শিক্ষা এবং জাতীয় উন্নয়ন একে অন্যের ওপর নির্ভরশীল। একদিকে যেমন দেশের অর্থনৈতিক উন্নয়ন প্রক্রিয়াকে গতিশীল করার জন্য প্রয়োজনীয়সংখ্যক জনগোষ্ঠীকে উন্নত মানের উচ্চশিক্ষা প্রদানে সক্ষম হতে হবে, তেমনি মানসম্মত উচ্চশিক্ষা প্রদানের লক্ষ্যে প্রয়োজনীয় সম্পদের ব্যবস্থা করতে অর্থনৈতিক উন্নয়নও জরুরি। বস্তুত, শিক্ষা ব্যবস্থাকে উন্নয়ন প্রক্রিয়ার সঙ্গে যুক্ত করতে হবে। এমনভাবে উচ্চশিক্ষা প্রদান ও এর প্রসার ঘটাতে হবে যেন প্রত্যাশিত লক্ষ্যমাত্রায় অর্থনৈতিক উন্নয়ন অর্জিত হয়। পরিকল্পনা অনুযায়ী উচ্চশিক্ষা প্রদানের লক্ষ্যে একটি জাতীয় জনশক্তি পরিকল্পনা প্রণয়ন প্রয়োজন। বিভিন্ন প্রকার মানবসম্পদের চাহিদা ও সরবরাহের মধ্যে সমন্বয় ঘটাতে হবে। জাতীয় উন্নয়ন পরিকল্পনায় অতীতের যে কোনো সময় থেকে উচ্চশিক্ষার ওপর অধিক গুরুত্ব দিতে হবে।
অবশ্য এর অর্থ এই নয় যে, প্রাথমিক, মাধ্যমিক ও উচ্চমাধ্যমিক শিক্ষার গুরুত্ব কমিয়ে উচ্চশিক্ষার গুরুত্ব বাড়াতে হবে। শিক্ষা ব্যবস্থার এই দুই পর্যায়ের গুরুত্ব আগের মতোই থাকবে। কেবল উচ্চশিক্ষাকে অপেক্ষাকৃত অধিক গুরুত্ব দিতে হবে, তা না হলে অর্থনৈতিক উন্নয়নের গতি শ্লথ হবে।
বর্তমানে সরকারি বিশ্ববিদ্যালয়ের চেয়েও অধিক শিক্ষার্থী ভর্তি হয় বেসরকারি বিশ্ববিদ্যালয়গুলোয়। যদি কাঙ্ক্ষিত মাত্রায় বেসরকারি বিশ্ববিদ্যালয় কর্তৃক প্রদত্ত শিক্ষার মানোন্নয়ন নিশ্চিত করা যায়, তাহলে এসব বিশ্ববিদ্যালয়ের গ্র্যাজুয়েটরা বাংলাদেশের অর্থনৈতিক উন্নয়নের অগ্রগতিকে ত্বরান্বিত করতে সক্ষম হবেন। বিভিন্ন প্রণোদনা প্রদানের মাধ্যমে উচ্চশিক্ষা ব্যবস্থায় বেসরকারি বিনিয়োগ বৃদ্ধি করতে হবে। সরকারি ও বেসরকারি বিশ্ববিদ্যালয়, সব উচ্চশিক্ষা ও প্রশিক্ষণকেন্দ্র একই সঙ্গে কাজ করে এমন দক্ষ জনগোষ্ঠী জোগান দেবে, যারা অর্থনৈতিক উন্নতি অর্জনে সহায়ক ভূমিকা পালন করবে।

